Åtte mann borte fra Thoresens suksess-start
– Et mannefall, innrømmet landslagssjefen da VG snakket med ham - før han også fikk skadeforfall fra Mats Rosseli Olsen. Thoresen drar til Danmark med seks VM-debutanter. 14 av spillerne kommer fra den hjemlige Get-ligaen. Følgende spillere er borte fra suksess-starten til Thoresen i OL-kvalifiseringen på hjemmebane høsten 2016: * Andreas Martinsen, Rockford Icehogs: Opptatt med sluttspill i AHL. Landslagssjefen har fortsatt en ørlite håp om at han kan spille noe i VM. * Mats Rosseli Olsen, Frölunda: Skadet i ankelen nå rett før VM. * Patrick Thoresen, SKA St. Petersburg: Forfall av familiære grunner. * Mats Zuccarello, New York Rangers: Vil få orden på kneet før en ny NHL-sesong. * Steffen Søberg, Vålerenga: Har sagt nei til landslaget. * Mattias Nørstebø, Frölunda: Skadet. Var med i OL. * Ole-Kristian Tollefsen: Har lagt opp. * Henrik Ødegaard, Frisk Asker: Forfall på grunn av jobb. Var med i OL. – Dette var tungt. Jeg så ikke den komme, skriver Mats Rosseli Olsen i en melding til VG. Det var han som var den siste som måtte kaste inn håndkleet. Det skjedde etter en skade han pådro seg i oppkjøringskampene mot Hviterussland. Alexander Bonsaksen var skadet og kunne ikke være med til Minsk, men det er ventet at han er klar igjen til Norges VM-åpning mot Latvia lørdag. Petter Thoresen har dermed i alt seks VM-debutanter med seg til Danmark: Henrik Holm, Stavanger, Christian Bull, Storhamar, Villiam Strøm, Stavanger, Ludvig Hoff, North Dakota, Tobias Lindström, Vålerenga, Eirik Salsten, Stavanger. Syv av spillerne i troppen spiller for Stavanger, og i alt 14 er fra den hjemlige ligaen. Norges VM-motstandere er: 5. mai: Latvia. 6. mai: Tyskland. 8. mai: Finland. 10. mai: Canada. 11. mai: Danmark. 13. mai: USA. 14. mai: Sør-Korea. Bare det siste av de åtte lagene i gruppen rykker ned. De fire beste går videre til kvartfinalen.
Petter Thoresen må dra til ishockey-VM uten åtte mann fra sin første tropp - som vant OL-kvalifiseringen.